KIRJALLINEN KYSYMYS E-1648/00 esittäjä(t): Bart Staes (Verts/ALE) komissiolle. Belgian valtiovarainministeriön järjestämien kiertävien tiedotustilaisuuksien yhdenmukaisuus yhteisön kilpailusääntöjen kanssa.



Virallinen lehti nro 113 E , 18/04/2001 s. 0033 - 0034



KIRJALLINEN KYSYMYS E-1648/00 esittäjä(t): Bart Staes (Verts/ALE) komissiolle (29. toukokuuta 2000) Aihe: Belgian valtiovarainministeriön järjestämien kiertävien tiedotustilaisuuksien yhdenmukaisuus yhteisön kilpailusääntöjen kanssa Belgian valtiovarainministeriö järjestää kiertäviä tiedotustilaisuuksia (roadshows), joiden tarkoituksena on tehdä Internet tutuksi kansalaisille. Kampanjassa turvauduttiin ainoastaan Belgacomin palveluihin eikä muita Internet-palveluntarjoajia pyydetty mukaan. Pyydän, että komissio kertoo, onko kyseinen menettelytapa sen mielestä yhteisön kilpailusääntöjen mukainen. Frederik Bolkesteinin komission puolesta antama vastaus (3. heinäkuuta 2000) Arvoisan parlamentin jäsenen kysymyksen mukaan näyttäisi siltä, että Belgian talousasiain ministeriö on antanut Internetin tunnetuksi tekemiseen tähtäävien roadshow-tapahtumien järjestämisen Belgacomin hoidettavaksi antamatta ennakkoilmoitusta tarjouskilpailusta. Jotta voitaisiin selvittää hankintaviranomaiselle yhteisössä sovellettavan lainsäädännön(1) mukaan kuuluvat velvollisuudet, olisi täsmennettävä, mitä kyseisen ministeriön ja Belgacomin välinen sopimus koskee. Hankintaviranomaiselle kuuluu eri velvollisuuksia sopimuksen arvon ja kyseessä olevan palvelun lajin mukaan. Päätettäessä sellaisten palvelujen hankinnasta, jotka sisältyvät direktiivin 92/50/ETY liitteen IA luetteloon ja joiden arvo ylittää direktiivissä määritellyt kynnysarvot, on noudatettava määräyksiä, jotka velvoittavat muun muassa järjestämään Euroopan laajuisen tarjouskilpailun ennen hankintaa. Liitteessä IB lueteltuja palveluja koskeviin sopimuksiin sovelletaan ainoastaan säännöksiä, jotka koskevat sopimuksen kohteen määrittelyssä sovellettavia sääntöjä ja velvollisuutta tiedottaa sopimuksen tekomenettelyn tuloksista(2). Jos Belgacomin kanssa tehty sopimus koskee pääasiassa edellä mainitun direktiivin liitteessä IA tarkoitettuja mainostoimintapalveluja tai jos kyseisten palvelujen arvo joka tapauksessa ylittää liitteessä IB mainittujen mahdollisten oheispalvelujen arvon, hankintaviranomaisen olisi pitänyt antaa ennakkoilmoitus tarjouskilpailusta direktiivin säännösten mukaisesti, jos palvelujen arvo on vähintään 7 artiklassa annetun kynnysarvon suuruinen. Jos sitä vastoin pääosa sopimuksen arvosta on varattu direktiivin liitteessä IB mainittuun, erityisesti luokkaan 24 kuuluvaan koulutuspalveluun, sopimuksen vaatimustenmukaisuuden selvittämiseksi yhteisössä sovellettavan lainsäädännön osalta tarkasteltaisiin ainoastaan velvoitteita, jotka koskevat sopimuksen kohteen määrittelyyn sovellettavia sääntöjä. Kyseisten sääntöjen mukaan teknisiä eritelmiä sovellettaessa on noudatettava tiettyä hierarkiaa ja toimitettava Euroopan yhteisöjen virallisten julkaisujen toimistolle sopimusten tekomenettelyjen tuloksia koskeva ilmoitus. Liitteessä IB tarkoitettuja palveluja koskevien hankintojen tekemiseksi ei siis ole välttämätöntä järjestää Euroopan laajuista tarjouskilpailua. Komissio ottaa yhteyttä Belgian viranomaisiin selvittääkseen, mitä kyseinen sopimus koskee, ja voidakseen tarkistaa, että sopimuksen tekomenettelyt ovat olleet yhteisössä sovellettavan lainsäädännön mukaiset. (1) Erityisesti julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY (EYVL L 209, 24.7.1992) mukaan, sellaisena kuin se on muutettuna 13 päivänä lokakuuta 1997 annetulla Euroopan parlamentin ja neuvoston direktiivillä 97/52/EY (EYVL L 328, 28.11.1997). (2) Katso etenkin direktiivin 92/50/ETY 9 artikla, jossa viitataan ainoastaan 14 ja 16 artiklaan.